- Ibra
- <
- 11
- >

11
Barjodar Woylam Qajinta
1 Barjodar woylam qajinta hamintano qaabe hayayse wonin kaalayna yerraam gon wonin haapaadettsi hayayse tiyntabee wonin haapimina yerraam wonin haapaadettsi hayayse paydabene. 2 Eena birana Barjokal kenin shawkadhoono Barjodar woylamin kenin qajonnane.
3 Yer wul Barjo upsika konin pijadhonam wonin dhesayno Barjodar woylamin qajidinkane; ogonante haapadhayno yerro haapadhimina yerraka ashkadhonam dhesooda dhese. Pija 1:1-27; Maz 33:6bee 9be.
4 Aabeel Qaaveelsa marshandara sagi maaton marsha Barjona kinin imoono Barjodar woylamin qajidinkane. Barjo Aabeelsa marshanam wozaka kinin tiyenka Aabeel tipa kinin maatonam kina ko tarjadhade; Aabeel ki diyaakaar Barjodar woylamin kisa qajintano ta koka yekka giidhite ko dahade. Pija 4:3-10.
5 Henookdar dembhi yeskoamadettsi tura cecindar kiam tiidhoono Barjodar woylamin kisa qajidinkane; Barjo kiam kinin tiyonna haapadhadehe. Harrna hambhidianna, kiam tiidhonsa birayse Barjoam kinin wozisoono kina giidhidine. Pija 5:21-24. 6 Barjodar woylamin qajima Barjoam wozisana dandimehe. Harrna hambhidianna, Barjokal theedea ea Barjo kinin dohonbee kiam zagayna eenana baza imea kinin dohonbeam gonne hamayse tiya kiam koda zaske.
7 Nohe akar haapadhaamon yerrana Barjoyn kina giyonna, Barjona kurtumbhaate oonin eena yinnaam dhacchana noqondar yiven gonngalanam kinin ashkoono Barjodar woylamin qajidinkane. Ogonante peendar dahaanadar pirdinam ki yeskisade; Barjodar woylamin qajidinka haapadhen tipamonam Barjo kina ki imade. Pija 6:13-22.
8 Abraam yivayse kinin tiyen peenam kinin tiyoadettsi Barjoyn kiam eelen wodanka, hamodar yinin yivenam yi dhesaammaar yivana ee kinin hamoono Barjodar woylamin qajidinkane. Pija 12:1-5. 9 Abraam Barjo “imayda ime” hamayse kinin giyonam yimbesana tiyayna Yisaaqbee Yayqoobbete eedi eedi peera nivaa maatayse apalan ooninte dahada Barjo imota kinin giyon peente kinin dohoono Barjodar woylamin qajidinkane. 10 Harrna hambhidianna, Barjo qaabayse kinin woyson rooro wul dehen katamanam kinin kaalonnane.
11 Saaraar “imayda ime” hamaa Barjo gon hama kinin dohonam yinin dhesonna, yisa levenka gecchoono maatayse adhima adhimino yi dahaakaar, konin sirmoono Barjodar woylamin qajidinkane. Pija 18:10-14; 21:2. 12 Ogonante diyaa eedidettsi paydadhea agaa kalaa Abraamkalanka cecinsa wancodettsi thoothaanabee bazinsa gasante dohon shaamidettsi paydadhimina kisa muldha maataanabe ke adhadhade. Pija 15:5; 22:17; 32:12.
13 Igina wul Barjodar woylamin qajayse ke diyade. Barjo kena “imayda ime” kinin hamonam kedi haapadehe; ko dahaannaar pegeka shedayse yinin tiyaadettsi ke wozadhade. Peendarar chocchibee eedi peera nivaanabe yinin maatenam ke giyade. Pija 23:4; 1 Haydhon 29:15; Maz 39:12. 14 Yin giyayna eena yina maaten peenam zagayna yinin maatenam keda dhee. 15 Ogo yinin uton peenam qaabidi yi hanna, gidir maatate yivana dama ke dame. 16 Keeda ogora sagi cecinngayn peenam keda anngardhe. Ogonante Barjo katama kena kinin ashkonna, “Wosa Barjoane” hamayse kiam kenin eelenka kidi ooshimbhehe.
17 Abraam taysate kinin shedadhon wodanka Yisaaqam Barjona imbhea marsha hayayse kinin imoono Barjodar woylamin qajidinkane. Barjo “imayda ime” kinin hamon upsinam tiyaa Abraam naasa yisa kalaam Barjona imbhea marsha hayayse imanane. Pija 22:1-14. 18 Ta keeda Barjo “Yisaaqra hasa muldhano koda ute” kina hamidine. Pija 21:12. 19 Abraam “Barjo Yisaaqam dembhira dhaasana dama ki dame” hamayse ki bhocchade. Ogora dembhira dhaabhadhensa kamsidettsi Yisaaqam pir ki haapade.
20 Yisaaq os birante maaten yerin goynsa Yayqoobbee Esawbena pathin kinin imoono Barjodar woylamin qajidinkane. Pija 27:27-29bee 39-40be.
21 Yayqoob diyana yinin yeskenka Yoseep naana lamaanana pathin kinin imonbee koolindar keedhimayse Barjona kinin goodimonbe Barjodar woylamin qajidinkane. Pija 47:31–48:20.
22 Yoseep yisa dembhin rooroa yeskaysaka, Israveel eena Gibth peera kenin uten goynbee yisa lepin goynsa har haya keam zaskenbe kinin giyoono Barjodar woylamin qajidinkane. Pija 50:24-25; Uti 13:19.
23 Museam adhaana imbana kidi naasi payya kinin dohonam shedayse bitaasa dhalqinam kurtumbhima arpi makkamna kiam kenin aachoono Barjodar woylamin qajidinkane. Uti 1:22–2:2.
24 Muse yinin gebhonsa budonte Gibth peen bita Paaron naansa naasi yinin hambhenam kinin ee hamaammo Barjodar woylamin qajidinkane. Uti 2:10-12. 25 Ogonante Muse likka wodana seesonka haapadhen wozandara sagi Barjo eenbesana kinka gaalen haapintanam ki kamade. 26 Os birante yinin tiyen bazanam yinin haaponna Gibth peente dohon koymondara Barjoyn qadhaa Kiristoosna hamayse bagadhintano kattsi wodimmakko konin dohonam ki bhocchade.
27 Muse bitaasa wacimenam kurtumbhima Gibth peera kinin utoono Barjodar woylamin qajidinkane. Haapadhima Barjoam yinin haapaadettsi bhocchayse ki wocchimbhade. Uti 2:15; 12:50-51. 28 Birana naanaam deesea Barjosa gaana Israveel eenasa birana naanaam kinin kaamoamadettsi hamayse, Paasikan bavaalinsa sharqanbee zombhin kerindar yiithadhen sharqanbeam kinin waadadhoono Barjodar woylamin qajidinkane. Uti 12:21-30.
29 Israveel eena pee wocchidar yinin yivendettsi Ertera bazindara kenin sagoono Barjodar woylamin qajidinkane; Gibth eena sagota kenin hayenka noqono ke wulam ko itsade. Uti 14:21-31.
30 Israveel eena Iyarko kerminsa gasanka rooro tobbhaa kenin shironsa budonte kerminin yiipoono Barjodar woylamin kesa qajidinkane. Iya 6:12-21.
31 Sharmucimakkon waadadhayno Revaab peen doyaynaam payyamoka yisa ooninte keam konin tiyonna, Barjona ee hamiminabesana yinin diyerra konin dhaqoono Barjodar woylamin kosa qajidinkane. Iya 2:1-21; 6:22-25.
32 Ta keeda hariy giyo? Gedoonbee Pirda 6:11–7:25., Baraaqbee Pirda 4:6-24., Somsombee Pirda 13:24–16:30., Yoptaahebee Pirda 11:1-39., Dawtbee 1 Saam 16:1–17:58., Saameelbee 1 Saam 3:1-21., Barjokala qansayse eenna giyaynabe goynsa inin giyoamadettsi woda ina ko tokade. 33 Kedi Barjodar woylamin yinin qajonna binnaam ke bashade; tipamoka eenam ke wottsade; kena imbhon qaabe yindar haydhenam ke haapade; zobonsa aponam ke diithade; Daan 6:1-27. 34 nuunsa kantanam ke diskade; Daan 3:1-30. halpankalankaar ke dhaqade; Uti 18:4. yisa qajera ke wocchimbhade; banqin yinin kansenka kantaka dahaana eena ke maatade; een peera banqin kanso nivaanaam ke oytade. 35 Maana yisa diyaana eedanaam dembhira kenin dhaabhenka ke haapade. 1 Binna 17:17-24; 2 Binna 4:25-37. Waani eenoar sagi dayntanam haapana dembhira dhaabhadhenam bhocchayse yinin diyenka yekka gaale ko tiyade; dhaxira koam buldhenam nashadehe. 36 Waani eenoar eensa yiigi yer maatayse ko qandhade; waani eenam sansalaka dhaxayse dhaxin ooninte keam ko dhabadhade; Erme 20:2; 37:15; 38:6. 37 seenika paxate keam ko deesadhade; magazka lamaadar keam ko taxadhade; halpaka keam ko deesadhade; yaatibee qolebesa eebhe qaadhayse yaayte ke dahade; qambhibee oytate yiam yittsadhaana maatayse gaalite ke dahade. Lansoa Haydhen Giyea 24:21. 38 Darantebee, dhukandarbee, seenin qoopan dementebee, oolon iintebe yaayte ke dahade. Ogo goynka peeno kenin dehea payya raq kena maatayse haapadhadehe.
39 Igina wul Barjodar woylamin kenin qajonna Barjoka shawkadhaana ke maataakaar, Barjo “imayda ime” kinin hamonam akar kedi haapadehe. 40 Barjo wona kalon agen yerinam kinin qaabonna ogonante kedi wombesana kinka gon eedi keda maate; yimal bishtehe.

- Ibra
- <
- 11
- >

11:3 Pija 1:1-27; Maz 33:6bee 9be.

11:4 Pija 4:3-10.

11:5 Pija 5:21-24.

11:7 Pija 6:13-22.

11:8 Pija 12:1-5.

11:11 Pija 18:10-14; 21:2.

11:12 Pija 15:5; 22:17; 32:12.

11:13 Pija 23:4; 1 Haydhon 29:15; Maz 39:12.

11:17 Pija 22:1-14.

11:18 Pija 21:12.

11:20 Pija 27:27-29bee 39-40be.

11:21 Pija 47:31–48:20.

11:22 Pija 50:24-25; Uti 13:19.

11:23 Uti 1:22–2:2.

11:24 Uti 2:10-12.

11:27 Uti 2:15; 12:50-51.

11:28 Uti 12:21-30.

11:29 Uti 14:21-31.

11:30 Iya 6:12-21.

11:31 Iya 2:1-21; 6:22-25.

11:32 Pirda 6:11–7:25.

11:32 Pirda 4:6-24.

11:32 Pirda 13:24–16:30.

11:32 Pirda 11:1-39.

11:32 1 Saam 16:1–17:58.

11:32 1 Saam 3:1-21.

11:33 Daan 6:1-27.

11:34 Daan 3:1-30.

11:34 Uti 18:4.

11:35 1 Binna 17:17-24; 2 Binna 4:25-37.

11:36 Erme 20:2; 37:15; 38:6.

11:37 Lansoa Haydhen Giyea 24:21.

© 2014 SIM